E-428/2019

Dómur

Mál þetta, sem var höfðað 3. maí 2019, var dómtekið 13. ágúst 2019. Stefnandi er S-kvk-nf P-kvk-nf, Lynghaga 7, Reykjavík. Stefndi er Green Energy Iceland ehf., Urðarhvarfi 6, Kópavogi.

Dómkröfur stefnanda eru þær að stefndi verði dæmdur til að greiða stefnanda 3.792.545 krónur ásamt dráttarvöxtum samkvæmt 1. mgr. 6. gr. laga nr. 38/2001 um vexti og verðtryggingu að upphæð 993.178 krónur frá 1. ágúst til 1. september 2018 og að upphæð 3.792.545 krónur frá þeim degi til greiðsludags. Stefndi krefst einnig málskostnaðar.

Endanlegar dómkröfur stefnda eru þær að kröfur stefnanda verði lækkaðar í 1.723.921 krónu. Þá gerir stefndi kröfu um málskostnað.

I.

Í stefnu málsins segir að stefnandi hafi starfað hjá stefnda sem verkfræðingur. Hinn 17. júlí 2018 hafi stefnanda ásamt öðrum starfsmönnum stefnda verið tilkynnt að þar sem verkefnastaða væri óljós hefðu starfsmenn frjálsa mætingu þar til frekari fyrirmæli bærust. Engin laun hafi verið greidd fyrir júlí. Í lok ágúst hafi stefnda verið tilkynnt um starfslok líkt og öðrum starfsmönnum hjá stefnda. Engin laun hafi verið greidd fyrir ágúst. Í ágúst hafi verið haft samband við stefnanda og honum greint frá því að nýir aðilar hygðust kaupa hið stefnda félag. Stefnanda hafi verið sendar nokkrar tillögur að uppgjöri launa, en stefnandi hafi hafnað þessum tilboðum. Í september hafi stefnanda boðist ný vinna og hún hafið störf 19. september 2018.

Með bréfi lögmanns stefnanda, dags. 11. október 2018, hafi verið gerð krafa um uppgjör launa og annarra greiðslna. Bréfinu hafi ekki verið svarað og því hafi stefnandi höfðað mál þetta til heimtu vangoldinna launa úr hendi stefnda.

II.

Stefnandi byggir á því að stefnda beri að greiða henni umsamin laun fyrir júlí og ágúst 2018. Ekki hafi verið búið að segja stefnanda upp og því beri stefnda að greiða henni full laun þessa tvo mánuði í samræmi við ráðningarsamning. Þótt ákveðið hafi verið af hálfu stefnda að gera ekki kröfu um mætingu stefnanda hafi henni verið uppálagt að vera til taks ef aðstæður breyttust.

Stefnandi geri jafnframt kröfu um greiðslu launa í uppsagnarfresti sem hafi verið þrír mánuðir samkvæmt ákvæði 10.2 í ráðningarsamningi. Stefnanda hafi boðist vinna hjá öðru félagi þar sem hún hafi hafið störf 19. september 2018. Því geri hún einungis kröfu um laun í uppsagnarfresti fyrir hálfan mánuði en ekki þrjá mánuði.

Stefnandi geri einnig kröfu um uppgjör áunninnar desember og orlofsuppbótar, en hvorugt hafi verið gert upp við starfslok. Samkvæmt launaseðlum hafi stefnandi síðast fengið greidda desemberuppbót í árslok 2017 og orlofsuppbót í maí 2018 vegna tímabilsins til 1. maí 2018. Í samræmi við ákvæði 1.5 í kjarasamningi skuli gera upp orlofs og desemberuppbót við stafslok.

Gerð sé krafa um uppgjör á uppsöfnuðu orlofi frá fyrra tímabili ásamt áunnu orlofi frá 1. maí 2018 til 15. september 2018. Stefnandi hafi átt óuppgerðan hluta orlofsársins 20172018 við stafslok, en hún hafi þá tekið út 11 daga. Stefnandi eigi rétt til 27 orlofsdaga á ári samkvæmt ráðningarsamningi. Orlofslaun skuli reiknuð af heildarlaunum stefnanda á hverjum tíma og koma til útborgunar í lok apríl ár hvert. Undantekning frá þessu sé við starfslok þegar stefnandi eigi rétt á að fá áunnin orlofslaun sín gerð upp samkvæmt 8. gr. orlofslaga nr. 30/1987.

Stefnandi geri kröfu um fullar efndir launa og annarra greiðslna, hvort heldur frá fyrri eiganda eða nýjum eiganda svo sem hún eigi rétt á samkvæmt lögum um réttarstöðu starfsmanna við aðilaskipti á fyrirtækjum.

Krafa stefnanda nemi því að hún hefði notið óskertra launa fram til þess að henni hafi verið sagt upp og hálfan mánuð umfram það, enda hafi hún átt rétt til þriggja mánaða uppsagnartímabils ef ekki hefði komið til vinnu hjá nýju félagi frá 19. september. Samtals sé því gerð krafa um vangoldin laun á tveggja og hálfs mánaða tímabili.

Þá sé jafnframt gerð krafa um uppgjör desember og orlofsuppbótar með síðasta launaseðli, sbr. ákvæði 23 í kjarasamningi, auk uppgjörs á ónýttu orlofi. Krafan sundurliðist samkvæmt þessu svo:

Júlí 2018 993.178 kr.

Ágúst 2018 993.178 kr.

Laun í uppsagnarfresti, ½ sept. 496.589 kr.

Vangoldið orlof v/orlofsársins 20172018 733.311 kr.

Vangoldið orlof v/tímab. 1.5.15.9.2018 464.039 kr.

Desemberuppbót 2018, ¾ 66.750 kr.

Orlofsuppbót 1.5.30.9.2018 48.000/12*5 20.000 kr.

Samtals 3.792.545 kr.

Auk þess sé krafist dráttarvaxta af 993.178 krónum frá 1. ágúst 2018 og af 3.792.545 krónum frá 1. september 2018 til greiðsludags í samræmi við lög um vexti og verðtryggingu.

Sérstaklega er vakin athygli á því að stefnandi geri ekki kröfu á hendur stefnda um laun í uppsagnarfresti eftir miðjan september, þegar hún hafi hafið störf á nýjum stað.

Um lagarök vísar stefnandi til meginreglna vinnu, kröfu og samningaréttarins um efndir fjárskuldbindinga og að gerða samninga skuli halda, sérstaklega um skyldu vinnuveitanda til að greiða umsamin laun og aðrar greiðslur samkvæmt gildandi lögum og kjarasamningnum. Einnig vísar stefnandi til laga nr. 28/1930 um greiðslu verkkaups. Þá vísar stefnandi til laga nr. 55/1980 um starfskjör launafólks, sérstaklega 1. gr., laga nr. 30/1987 um orlof, aðallega 1., 7. og 8. gr. Þá vísar stefnandi til kjarasamnings SA við Verkfræðingafélag Íslands frá 1. apríl 2011. Einnig vísar stefnandi til laga nr. 72/2002 um réttarstöðu starfsmanna við aðilaskipti að fyrirtækjum, aðallega 3. og 4. gr. Um dráttarvexti er vísað til laga nr. 38/2001 um vexti og verðtryggingu.

Krafa um málskostnað er byggð á 130. gr. laga nr. 91/1991 um meðferð einkamála. Um virðisaukaskatt er vísað til laga nr. 50/1988.

III.

Stefndi byggir á því að stefnandi hafi unnið hjá stefnda sem verkfræðingur til 17. júlí 2018, þegar þáverandi framkvæmdastjóri stefnda hafi tilkynnt henni og öðrum starfsmönnum stefnda að þau væru vegna verkefnastöðu send heim í frí. Þannig hafi stefnandi verið send í orlof enda um orlofstíma að ræða, sbr. 1. mgr. 4. gr. laga nr. 30/1987 um orlof. Núverandi stjórnendur stefnda hafi tekið við stjórnartaumunum í lok ágúst 2018 og með uppsagnarbréfi 29. ágúst 2018 hafi stefnanda verið sagt upp störfum með þriggja mánaða fyrirvara frá og með 1. september 2018.

Stefnandi hafi ekkert unnið fyrir stefnda frá 17. júlí 2018. Stefndi telur að stefnandi hafi þannig tekið út með fríi orlof sitt frá þeim tíma sem hún hafi lokið störfum fyrir stefnda og til þess tíma er hún hafi tekið við nýju starfi 19. september 2018.

Stefndi telur fráleitt að stefnandi geti bæði átt laun og orlofskröfu vegna starfsloka sinna með hliðsjón af atvikum máls og því að hún hafi ekkert unnið eftir 17. júlí 2018.

Í greinargerð stefnda segir að stefndi telji að stefnandi geti átt kröfu vegna ógreiddra launa til og með upphafi nýs starfs, eða 2.569.695 krónur (993.178+993.178+496.589+66.750+20.000) og sé því sú krafa stefnanda samþykkt.

Við aðalmeðferð málsins breytti stefndi kröfugerð sinni þannig að þess er krafist að kröfur stefnanda verði lækkaðar í 1.723.921 krónu, í stað 2.569.695 krónur, en lækkunin er byggð á því að stefnandi hafi verið í 50% en ekki 100% starfi.

Um lagarök vísar stefndi til laga nr. 66/1980 um starfskjör launafólks og laga nr. 28/1930 um greiðslu verkkaups og laga nr. 30/1987 um orlof. Einnig til meginreglna kröfu og samningaréttar um efndir loforða og samninga, einkum til meginreglu kröfuréttar um sönnun á réttmæti kröfu, en reglur þessar fái m.a. stoð í lögum nr. 7/1936 um samningsgerð, umboð og ógilda löggerninga. Einnig vísar stefndi til gildandi kjarasamnings SA við Verkfræðingafélag Íslands frá 1. apríl 2011.

Varðandi kröfu um málskostnað er vísað til 129. og 130. gr. laga nr. 91/1991 um meðferð einkamála.

IV.

Eins og rakið hefur verið starfaði stefndi sem verkfræðingur hjá stefnda. Með tölvuskeyti stefnda 17. júlí 2018 var stefnanda og öðrum starfsmönnum tilkynnt eftirfarandi: „Due to low work load you are all granted with optional attendance to the office until further noticed, given that you are available on your mobile or via email.“ Tilkynning þessi verður ekki skilin öðruvísi en að starfsmenn stefnda hafi frá þessum degi verið með frjálsa mætingu þar til annað yrði tilkynnt og að starfsmennirnir hafi þurft að vera til taks í síma eða svara tölvupósti. Er því hafnað þeirri fullyrðingu stefnda að stefnandi hafi verið send í orlof. Stefnanda var sagt upp störfum með bréfi 29. ágúst 2018 en hún byrjaði í nýju starfi miðjan september 2019. Samkvæmt framansögðu á stefnandi rétt til launa í júlí, ágúst og hálfan september 2018, auk vangoldins orlofs, desemberuppbótar og orlofsuppbótar, eins og hún gerir kröfu um. Við aðalmeðferð málsins krafðist stefndi þess að lækka beri kröfur stefnanda í 1.723.921 krónu, en ekki 2.569.695 krónur eins og stefnandi krafðist í greinargerð sinni, þar sem stefnandi hafi verið í hálfu starfi. Fyrir dómi greindi stefnandi frá því að hún hefði verið í fæðingarorlofi á árinu 2017 og svo farið í hálft starf um haustið 2017. Hinn 1. júní 2018 hafi hún byrjað aftur í fullu starfi. Jafnframt sagði stefnandi að launaseðill vegna júní 2018, þar sem stefnandi fékk greidd hálf laun, hafi ekki verið réttur og verið verið leiðréttur í september 2018. Að þessu virtu og þar sem málsástæða stefnda um að stefnandi hafi verið í hálfu starfi en ekki fullu starfi, og lækkun kröfugerðar stefnda, er of seint fram komin, er fallist á kröfur stefnanda eins og þær eru settar fram og nánar greinir í dómsorði.

Eftir þessum úrslitum og með vísan til 1. mgr. 130. gr. laga nr. 91/1991 um meðferð einkamála ber stefnda að greiða stefnanda málskostnað. Af hálfu stefnanda hefur verið lagður fram málskostnaðarreikningur að fjárhæð 1.126.695 krónur, en þar koma meðal annars fram vinnustundir vegna sambærilegra mála tveggja annarra starfsmanna. Að þessu virtu og með hliðsjón af umfangi málsins er málskostnaður ákveðinn 600.000 krónur.

Úrskurð þennan kveður upp S-kvk-nf B-kvk-nf héraðsdómari

Dómsorð:

Stefndi, Green Energy Iceland, greiði stefnanda, S-kvk-þgf P-kvk-þgf, 3.792.545 krónur ásamt dráttarvöxtum samkvæmt 1. mgr. 6. gr. laga nr. 38/2001 um vexti og verðtryggingu af 993.178 krónum frá 1. ágúst til 1. september 2018 og af 3.792.545 krónum frá þeim degi til greiðsludags.

Stefndi greiði stefnanda 600.000 krónur í málskostnað.

S-kvk-nf B-kvk-nf

Úrskurð þennan kveður upp S-kvk-nf B-kvk-nf héraðsdómari Stefndi, Green Energy Iceland, greiði stefnanda, S-kvk-þgf P-kvk-þgf, 3.792.545 krónur ásamt dráttarvöxtum samkvæmt 1. mgr. 6. gr. laga nr. 38/2001 um vexti og verðtryggingu af 993.178 krónum frá 1. ágúst til 1. september 2018 og af 3.792.545 krónum frá þeim degi til greiðsludags.

Stefndi greiði stefnanda 600.000 krónur í málskostnað.

S-kvk-nf B-kvk-nf